Maria Santxez Likonakoa

Maria Santxez Likonakoa (edo Saenz Likonakoa) euskal noble bat izan zen, Loiolako San Inazioren ama izateagatik ezaguna.

 Biografia 
Martin Gartzia Likonakoa (1420-1471) doktorearen alaba izan zen. Hau legelaria eta magistratua zen eta Joan II.aren, Henrike IV.aren eta Errege-erregina Katolikoen zerbitzura egon zen eta Baldako jaurerria erosi zuen. Mariaren ama Lasturko Grazia Santxez gisa identifikatu du Aguinagalde ikerlariak.

Mariaren jaioterri gisa Ondarroa aipatzen bada ere (hangoa zuen aita), zenbait ikerlarik Azkoitian kokatzen dute.

 Ezkontza eta ondorengotza 
1467ko uztailaren 13an kapitulazioak sinatu zituen Loiolako Beltran Yañezekin (edo Ibañezekin), Loiola etxeko jaunarekin. Ezkontza horretatik ume hauek jaio ziren, gutxienez:

 Juan Perez Loiolakoa (1469-1498), Granadako Gerran eta Napoliko Lehen Gerran borrokatu eta bertan bizia galdu zuena.

 Martin Gartzia. Haren semea izan zen Martin Garcia Oñatz Loiolakoa.
 Otxoa, Azpeitian hil zena.
 Hernando, Mendebaldeko Indiak konkistatzera joan eta bertan hil zena.
 Pedro Lopez, Azpeitiko Soreasuko San Sebastian elizako erretorea.
 Iñigo, 1521ean Iruñearen defentsan parte hartu zuen gaztelar kapitaina eta, ondoren, Loiolako San Inazio bezala ezaguna, Jesusen Lagundiaren sortzailea.
 Magdalena, Juan Lopez Gallaiztegikoa eta Ozaetakoarekin ezkondu zena.
 Marina, Esteban Akerzakoarekin ezkondua, 
 Katalina, Juan Martinez Lasaokoarekin ezkondua.
 Petronila, Elgoibarren bizi zen Pedro Otxoa Arriolakoarekin ezkondua.
 Maria.
Ez dakigu zehazki noiz hil zen Maria Santxez Likonakoa.

 Erreferentziak 

 Bibliografia 

 García Hernán, Enrique (2015). «Ignacio de Loyola y su familia». Erasmo y España: 75 años de la obra de Marcel Bataillon 1937-2012. Colección de Letras. Institución Fernando el Católico. pp. 103-122. ISBN 978-84-9911-328-9. (Gazteleraz)

 Kanpo estekak 

Kategoria:Euskal Herriko noblezia